Zakonitost akta Unije mora se ocijeniti u skladu s činjeničnim i pravnim elementima koji su postojali na dan kada je taj akt donesen. Slijedom toga, odredbe primjenjive na neki akt u načelu su one koje su bile na snazi na dan kada je taj akt donesen, osim ako se od tog pravila ne odstupi posebnom odredbom.

Nadalje, zakoni koji mijenjaju zakonodavnu odredbu primjenjuju se, ako nije drukčije određeno, na buduće učinke situacija koje su nastale za vrijeme važenja ranijeg zakona. Drukčije vrijedi samo za situacije koje su nastale i definitivno su završene za vrijeme važenja ranijeg zakona, a koje stvaraju stečena prava.

U tom pogledu, načela zabrane retroaktivnosti i pravne sigurnosti ne mogu se proširiti u tolikoj mjeri da općenito onemogućuju primjenu novog pravila na buduće učinke situacija koje su nastale za vrijeme važenja ranijeg zakona. Naprotiv, zakonodavac ima slobodu u svakom trenutku donijeti izmjene koje smatra sukladnima interesu službe, i to čak i kad su uvedene odredbe manje povoljne za dužnosnike ili članove osoblja, međutim, pod uvjetom da su očuvana stečena prava koja su dužnosnici ili članovi osoblja uredno stekli i da se prema osobama na koje se novi propis posebno odnosi jednako postupa.

Prema tome, kad Komisija više od godinu dana nakon stupanja na snagu Pravilnika o osoblju, kako je izmijenjen Uredbom br. 1023/13 (novi Pravilnik o osoblju), donese odluku o nepromicanju u vezi s postupkom promaknuća za 2013., dužna je za donošenje te odluke analogijom primijeniti odredbe novog Pravilnika o osoblju koji je u tom trenutku na snazi, odnosno članak 45. stavak 1., Prilog I. Odjeljak A točku 1. i članak 20. stavke 1. i 22. Priloga XIII. novom Pravilniku o osoblju, koji ograničavaju karijerno napredovanje dužnosnika u funkcijskoj skupini AD na razred AD 12 ako oni nisu bili razvrstani odlukom tijela za imenovanje na vrste radnih mjesta koje omogućuju napredovanje iznad tog razreda.

Osim toga, kad je riječ o postupcima promaknuća i, analogno tomu, postupcima ponovnog razvrstavanja koji nisu okončani do 31. prosinca 2013., novi Pravilnik o osoblju ne predviđa nikakvu odstupajuću odredbu kad je riječ o neposrednoj primjenjivosti članka 45. stavka 1. navedenog pravilnika u vezi s Prilogom I. Odjeljkom A točkom 1. tom pravilniku. U tom pogledu, novi Pravilnik o osoblju razlikuje se od onoga iz 2004. Naime, članak 6. drugi stavak Priloga XIII. Pravilniku o osoblju iz 2004., koji je i dalje na snazi, predviđa da se za odluke o promaknuću koje su počele vrijediti prije stupanja navedenog pravilnika na snagu 1. svibnja 2004. primjenjuju odredbe koje su na snazi na dan na koji su ta promaknuća stupila na snagu.

U tom kontekstu, odbijanje ponovnog razvrstavanja člana privremenog osoblja u razredu AD 12 koji je obuhvaćen člankom 2. točkom (d) Uvjeta zaposlenja ostalih službenika i koji ima ugovor na neodređeno vrijeme, na temelju pravila novog Pravilnika o osoblju koja se odnose na promaknuće i gornju granicu napredovanja administratora, značilo bi povredu načelâ zabrane retroaktivnosti i pravne sigurnosti samo u slučaju u kojem primjenom tih odredaba institucija dovede u pitanje stečena prava koja je dotična osoba stekla prije 1. siječnja 2014.

Međutim, kad je riječ o odlukama o promaknuću, s obzirom na to da su dužnosnici do dana stupanja na snagu novog Pravilnika o osoblju imali samo mogućnost promaknuća i da je ono ovisilo o odluci tijela za imenovanje koju ono još nije donijelo, u ovom slučaju na dan 1. siječnja 2014., ti dužnosnici ne mogu isticati stečeno pravo radi održavanja uvjeta za to promaknuće nakon tog dana. To načelo također se primjenjuje analogijom na odluku o ponovnom razvrstavanju člana privremenog osoblja koji je obuhvaćen člankom 2. točkom (d) Uvjeta zaposlenja ostalih službenika i koji ima ugovor na neodređeno vrijeme.

Naime, kao i kod svakog promaknuća dužnosnika, ponovno razvrstavanje takvog člana osoblja uvjetovano je odlukom tijela nadležnog za sklapanje ugovora o radu donesenom slijedom usporedbe zasluga članova privremenog osoblja na neodređeno vrijeme koji ispunjavaju uvjete za moguće ponovno razvrstavanje.

(t. 39. do 42. i 44. do 48.)

Izvori:

Sud: presude od 7. veljače 1979., Francuska/Komisija, 15/76 i 16/76, EU:C:1979:29, t. 7. i od 22. prosinca 2008., Centeno Mediavilla i dr./Komisija, C‑443/07 P, EU:C:2008:767, t. 61. do 63.

Prvostupanjski sud: presuda od 15. srpnja 2004., Valenzuela Marzo/Komisija, T‑384/02 P, EU:T:2011:239, t. 98.

Opći sud Europske unije: presude od 10. studenoga 2010., OHIM/Simões Dos Santos, T‑260/09 P, EU:T:2010:461, t. 48. i navedena sudska praksa i od 13. listopada 2015., Komisija/Verile i Gjergji, T‑104/14 P, EU:T:2015:776, t. 152.

Službenički sud: presude od 31. siječnja 2008., Di Bucci/Komisija, F‑98/05, EU:F:2008:11, t. 43. i navedena sudska praksa; od 10. rujna 2009., Behmer/Parlament, F‑47/07, EU:F:2009:103, t. 52. i navedena sudska praksa i od 16. srpnja 2015., EJ i dr./Komisija, F‑112/14, EU:F:2015:90, t. 59.